ສະຫລຸບວຽກງານຈັດຕັ້ງ, ກໍ່ສ້າງພັກ-ພະນັກງານ, ກວດກາ ແລະ ວຽກງານຫ້ອງການກະຊວງການເງິນ
ເພື່ອເປັນການສະຫລຸບການຈັດຕັ້ງປະຕິບັດວຽກງານການຈັດຕັ້ງ, ກໍ່ສ້າງພັກ-ພະນັກງານ, ວຽກງານກວດກາ ແລະ ວຽກງານຫ້ອງການກະຊວງການເງິນ ປະຈຳປີ 2017 ແລະ ທິດທາງປີ 2018. ສະນັ້ນ, ໃນລະຫວ່າງວັນທີ 3-4 ເມສາ 2018 ທີ່ຫ້ອງປະຊຸມຊັ້ນ 4 ກະຊວງການເງິນ, ຈຶ່ງໄດ້ຈັດກອງປະຊຸມສະຫລຸບວຽກງານດັ່ງກ່າວຂຶ້ນ, ໂດຍການເຂົ້າຮ່ວມເປັນຂອງທ່ານ ສົມດີ ດວງດີ ກຳມະກາສູນການພັກ ຮອງນາຍົກລັດຖະມົນຕີ ເລຂາຄະນະບໍລິຫານງານພັກ ລັດຖະມົນຕີກະຊວງການງິນ, ມີຮອງລັດຖະມົນຕີກ, ຄະນະປະຈໍາພັກ, ຄະນະພັກ, ເລຂາໜ່ວຍພັກ, ຫົວໜ້າກົມ, ຮອງກົມ ແລະ ພະນັກງານຫລັກແຫລ່ງເຂົ້າຮ່ວມ.
ໂອກາດດັ່ງກ່າວ, ທ່ານ ສົມດີ ດວງດີ ໄດ້ມີຄຳເຫັນວ່າ: ວຽກງານຈັດຕັ້ງ, ກໍ່ສ້າງພັກ-ພະນັກງານ ແລະ ວຽກງານກວດກາຂອງກະຊວງການເງິນ, ແມ່ນວຽກງານຫນຶ່ງທີ່ສຳຄັນຕໍ່ກັບແຜນພັດທະນາເສດຖະກິດ-ສັງຄົມ ແລະ ແຜນງົບ ປະມານແຫ່ງລັດ. ໃນນັ້ນ, ວຽກງານຄຸ້ມຄອງການຈັດເກັບລາຍຮັບ-ລາຍຈ່າຍງົບປະມານໃນການສ້າງບັນທັດຖານໃຫ້ແກ່ການປະຕິບັດໜ້າທີ່ວຽກງານຂອງພະນັກງານຄຸ້ມຄອງການເງິນໃຫ້ມີສະຕິເປັນເຈົ້າການປະຕິບັດກົດໝາຍ ແລະ ລະບຽບການຕ່າງໆໃນການຕ້ານ ແລະ ສະກັດກັ້ນການສໍ້ລາດບັງຫລວງກໍ່ຄືປະກົດການຫຍໍ້ທໍ້ຕ່າງໆໃນຂົງເຂດການເງິນ.
ໃນກອງປະຊຸມຄັ້ງນີ້, ຍັງໄດ້ມີການຄົ້ນຄວ້າປຶກສາຫາລືເປັນເອກະພາບກ່ຽວກັບທິດທາງ, ໜ້າທີ່ວຽກງານຈັດຕັ້ງ,ກໍ່ສ້າງພັກ-ພະນັກງານ, ປັບປຸງກົງຈັກການຈັດຕັ້ງ ແລະ ວຽກງານກວດກາຂອງກະຊວງການເງິນໃນຕໍ່ໜ້າເປັນຕົ້ນແມ່ນຕ້ອງສຸມໃສ່ປະຕິບັດໃຫ້ມີການຫັນປ່ຽນທີ່ຕັ້ງຫນ້າ, ຮັບປະກັນການປະຕິບັດໜ້າທີ່ວິຊາສະເພາະໃຫ້ມີປະສິດທິຜົນສູງຂຶ້ນກວ່າເກົ່າ, ນອກຈາກນັ້ນກໍ່ມີການເຜີຍແຜ່ມະຕິຕ່າງໆ, ຄຳແນະນຳ ເພື່ອເຮັດໃຫ້ມີຄວາມເຂົ້າໃຈເປັນເອກະພາບ ແລະ ນຳໄປຈັດຕັງປະຕິບັດຢ່າງຖືກຕ້ອງ ແລະ ໄດ້ຮັບຜົນດີໃນຕໍ່ໜ້າ.
ກອງປະຊຸມໃນຄັ້ງນີ້ໄດ້ດຳເນີນເປັນເວລາ 2 ວັນຈິຶ່ງສຳເລັດ, ໄດ້ມີການສະຫລຸບວຽກງານການຈັດຕັ້ງ, ກໍ່ສ້າງພັກ-ພະນັກງານ ປະຈຳປີ 2017 ແລະ ແຜນທິດທາງແຜນການປີ 2018, ບົດສະຫລຸບວຽກງານຈັດຕັ້ງທົ່ວປະເທດປີ 2017 ແລະ ທິດທາງປີ 2018, ຜ່ານບົດສະຫລຸບວຽກງານກວດກາ ປະຈຳປີ 2017 ທິດທາງແຜນການປີ 2018, ຜ່ານບົດສະຫລຸບວຽກງານກວດກາທົ່ວປະເທດ ປະຈຳປີ 2017 ແລະ ທິດທາງແຜນການປີ 2018 ເລກທີ 27/ຄກສພ ແລະ ບົດໂອ້ລົມຂອງທ່ານ ປອ ບຸນທອງ ຈິດມະນີ ກຳມະການກົມການເມືອງສູນກາງພັກ, ເຂລາທິການສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ, ປະທານອົງການກວດກາລັດຖະບານ, ຫົວໜ້າຕ້ານການສໍ້ຫລາດບັງຫລວດຂັ້ນສູນກາງ ຕໍ່ກອງປະຊຸມວຽກງານກວດກາທົ່ວປະເທດ, ຜ່ານເອກະສານຮ່າງຂໍ້ຕົກລົງວ່າດ້ວຍການປະຢັດລາຍຈ່າຍ ງົບປະມານບໍລິຫານລັດ ຂອງກະຊວງການເງິນ, ຮັບຟັງການເຜີຍແຜ່ເອກະສານຈຳນວນ 7 ສະບັບຄື: 1ຄຳສັ່ງ ວ່າດ້ວຍການເພີ່ມທະວີການກໍ່ສ້າງໜ່ວຍພັກປອດໃສ, ເຂັ້ມແຂງໜັກແໜ້ນ ເລກທີ 01/ກມສພ, ມະຕິວ່າດ້ວຍມາດຕະຖານພະນັກງານ-ນຳພາຄຸ້ມຄອງ ເລກທີ 030/ກມສພ, ມະຕິວ່າດ້ວຍການຄຸ້ມຄອງພະນັກງານ 031/ກມສພ, ມະຕິວ່າດ້ວຍວຽກງານສ້າງແຜນກຳນົດພະນັກງານນຳພາ-ຄຸ້ມຄອງ ເລກທີ 032/ກມສພ, ດຳລັດ ຂອງນາຍົກ ລັດຖະມົນຕີ ວ່າດ້ວຍການເພີ່ມທະວີວຽກງານ ແຂ່ງຂັນຍ້ອງຍໍ ໃນໄລຍະໃໝ່ ເລກທີ 121/ນຍ, ແຈ້ງການຂອງຄະນະຊີ້ນຳລະດັບຊາດ ກ່ຽວກັບການແຂ່ງຂັນ-ຍ້ອງຍໍຮັກຊາດ ແລະ ພັດທະນາ ເລກທີ 01/ຄຊສຍ, ຂໍ້ຕົກລົງ ເລກທີ 16/ຄຊສຍ ລົງວັນທີ 20 ພະຈິກ 2017 ວ່າດ້ວຍການແຕ່ງຕັ້ງຄະນະຊີ້ນຳວຽກງານແຂ່ງຂັນ-ຍ້ອງຍໍຮັກຊາດ ແລະ ພັດທະນາກະຊວງການເງິນ, ຮັບຟັງການເຜີຍເອກະສານຈຳນວນບົດແນະນຳ ເພີ່ມເຕີມກ່ຽວກັບສິດຕົກລົງ ວິໄນຂັ້ນກ່າວເຕືອນ, ປ່ຽນແປງ ຫລື ລົບລ້າງຮູບການວິໄນຂອງຄະນະກວດກາຂັ້ນເມືອງ ແລະ ທຽບເທົ່າຂື້ນໄປ ເລກທີ 04/ຄກສພ, ຂໍ້ກໍານົດວ່າດ້ວຍການຕິດຕາມ, ການກວດກາການຈັດຕັ້ງປະຕິບັດຜົນການກວດກາ ເລກທີ 05/ຄກສພ ແລະ ເຜີຍແຜ່ບົດແນະນຳຂອງອົງການກວດສອບລັດຖະບານ ກ່ຽວກັບການກວດກາຕາມຜົນຂອງການກວດສອບເລກທີ 36/ອກລ.
ຈາກນັ້ນ, ບັນດາຜູ້ເຂົ້າຮ່ວມກອງປະຊຸມໄດ້ພ້ອມກັນປະກອບຄຳຄິດຄຳເຫັນໃສ່ບົດສະຫລຸບ ແລະ ບັນດາເອ ກະສານຕ່າງໆ ເພື່ອກ້າວໄປສູ່ໃນການຈັດຕັ້ງປະຕິບັດວຽກງານດັ່ງກ່າວໃຫ້ມີຄວາມຮັດກຸມ ແລະ ໄດ້ຮັບຜົນສຳເລັດຂຶ້ນໄປກ້າວໆ.
ພາບ-ຂ່າວ: ບຸນທຽມ, ວິໄນ